|  |
| --- |
| **Budapest Főváros VII. Kerület Erzsébetváros Önkormányzata**  **Niedermüller Péter polgármester** |

**MÓDOSÍTÓ INDÍTVÁNY**

**Budapest Főváros VII. Kerület Erzsébetváros Önkormányzata** **Képviselő-testületének 2023. október 18-án tartandó rendes ülésének 2. napirendi pontjához**

**Tisztelt Képviselő-testület!**

A tárgyi előterjesztés postázását követő egyeztetések alapján pontosítani szükséges a zártkörű rendezvény tartására vonatkozó rendelkezést akként, hogy az – a céljának megfelelően – a 24 és 6 óra közötti külön nyitvatartási engedéllyel nem rendelkező üzletek 24 órát követő, és ennek megfelelően jogsértő kereskedelmi tevékenységét akadályozza meg.

Ezen kívül javasolt az üvegpoharakhoz képest kevésbé veszélyes és jóval kevésbé törékeny repoharakban történő kiszolgálás lehetőségét nem megszüntetni. A célnak megfelelően a vendégek a továbbiakban a repoharat is kizárólag üresen vihetik ki a közterületre, megakadályozva így a közterületen történő szeszesital fogyasztást.

A jelen módosító indítvány szerint a kerület köztisztaságának és közbiztonságának minőségi javítása érdekében bevezetésre kerülne egy újabb kritérium is, amely szerint az üzemeltető vállalja, hogy az ebben való segítő közreműködése érdekében az Önkormányzattal ezen feladatok ellátására szerződéssel rendelkező civil szervezet tagjává válik.

Az Önkormányzat tulajdonában lévő közterületek használatáról és rendjéről szóló önkormányzati rendelet tárgyi előterjesztés szerinti módosítása megfelelő hatálybalépéséhez szükséges továbbá a hatályba léptető rendelkezés javítása.

Kérem a Tisztelt Képviselő-testületet, hogy a módosító javaslatot megtárgyalni, és – a 2. napirendi pont mellékletét képező rendelettervezetektől eltérően – az üzletek éjszakai nyitvatartási rendjéről szóló 25/2020. (VI.25.) önkormányzati rendelet módosításához az 1. mellékletben szereplő rendelettervezetet, a Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet módosításához az 2. mellékletben szereplő rendelettervezetet elfogadni szíveskedjen.

Budapest, 2023. október 17.

**Niedermüller Péter**

**polgármester**