**Budapest Főváros VII. kerület Erzsébetváros Önkormányzata Képviselő-testületének …/2023. (…) önkormányzati rendelete**

**a Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet módosításáról**

Budapest Főváros VII. Kerület Erzsébetváros Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, a Magyarország helyi önkormányzatairól szóló 2011. évi CLXXXIX. törvény 23. § (5) bekezdés 2. pontjában meghatározott feladatkörében eljárva, valamint a nemdohányzók védelméről és a dohánytermékek fogyasztásának, forgalmazásának egyes szabályairól szóló 1999. évi XLII. törvény 2/A. § (1) bekezdésében, és a mozgóképről szóló 2004. évi II. törvény 37. § (4) bekezdésében kapott felhatalmazás alapján a Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet módosításáról a következőket rendeli el:

**1. §** A Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet (a továbbiakban: Közter. Ör.) 12. § n) pontja helyébe a következő rendelkezés lép:

[Nem adható közterület-használati engedély továbbá:]

*„n) gépjárművek várakozóhelyéül szolgáló közterületre, és a nem gyalogos közlekedésre szolgáló, de a gépjármű forgalomtól elzárt közterületre kereskedelmi-, vendéglátó-, reklám- vagy kereskedelmi jellegű turisztikai célú használatához;”*

**2. §** A Közter. Ör. 15/A. §-a helyébe a következő rendelkezés lép:

*„****15/A. §*** *Az engedélyezett terasz esetében – általános működési költségre felhasználható támogatás jogcímén – az adott évet megelőzően befizetett közterület használati díj 20 %-át az önkormányzat annak a társasháznak, amelynek épülete előtt helyezkedik el a terasz, a társasház közgyűlési határozaton alapuló kérelmére megfizeti. Több érintett társasház esetében a támogatás arányosan illeti meg a társasházakat. A támogatásról a Pénzügyi és Kerületfejlesztési Bizottság a társasházaknak az adott év március 1. napja és szeptember 30. napja között benyújtott kérelme alapján 60 napon belül dönt.”*

**3. §** A Közter. Ör. 16. § (1) bekezdése a következő i) ponttal egészül ki:

[A közterület használata díjmentes különösen:]

*„i) az Önkormányzattal kötött megállapodás alapján közfeladat ellátásának végzéséhez szükséges közterület használata esetében”*

**4. §** A Közter. Ör. 18. § (1) bekezdés h) pontja helyébe a következő rendelkezés lép:

[A közterület-használati engedély iránti kérelemnek tartalmaznia kell különösen:]

*„h) vendéglátó előkert, terasz elhelyezése céljából történő közterület-használat esetén*

*ha) az elhelyezni kívánt bútorzat (asztal, szék, egyéb) megjelölését és számát, és*

*hb) az érintett lakóház, társasház vagy lakásszövetkezet tulajdonosai - az irányadó jogszabályi előírások és működési rendjük szerint – közgyűlési határozattal adott hozzájárulását a vendéglátó előkert, terasz létesítéséhez;”*

**5. §** Hatályát veszti a Közter. Ör. 20. § (3) bekezdése.

**6. §** (1) A Közter. Ör. 23. § (1) és (2) bekezdése helyébe a következő rendelkezések lépnek:

*„(1) Vendéglátó előkert, terasz csak járdán létesíthető, abban az esetben, ha*

*a)* *a visszamaradó összefüggően kialakított gyalogos-sáv szélessége - a biztonsági- és berendezési sávok megtartásával - legalább 2 méter*

*b) rendeltetésszerű használata a gyalogosok közlekedését nem zavarja, biztonságát nem veszélyezteti,*

*c) a járművezetők kilátását nem gátolja, a közúti forgalmi jelzések felismerését nem akadályozza, a közút forgalmát nem veszélyezteti,*

*d) a közművek elhelyezését, üzemeltetését, karbantartását nem akadályozza.*

*e) annak elhelyezése az úttesttől legalább 0,5 méter széles biztonsági sáv meghagyásával történik.”*

*„(2) Vendéglátó előkertet, teraszt oldalról 1,0 méternél nem magasabb növényzettel vagy növényzettel kombinált mobil szerkezettel, továbbá felülről mobil- vagy az Erzsébetváros Településképvédelmi rendeletéről szóló 25/2017. (X.09.) önkormányzati rendeletnek megfelelő árnyékoló szerkezettel kell lehatárolni.”*

**7. §** A Közter. Ör. 33. §-a a következő (6) bekezdéssel egészül ki:

*„(6) Filmforgatások esetében – általános működési költségre felhasználható támogatás jogcímén – az adott évet megelőzően befizetett közterület használati díj 20 %-át az önkormányzat a filmforgatással közvetlenül érintett, a filmforgatás céljára használatba adott közterülettel érintkező társasháznak, a társasház közgyűlési határozaton alapuló kérelmére megfizeti. Több érintett társasház esetében a támogatás egyenlő arányban illeti meg a társasházakat. A támogatásról a Pénzügyi és Kerületfejlesztési Bizottság a társasházaknak az adott év március 1. napja és szeptember 30. napja között benyújtott kérelme alapján 60 napon belül dönt.”*

**8. §** A Közter. Ör. 1. melléklete helyébe jelen 1. melléklet lép.

**9. §** Ez a rendelet a kihirdetését követő napon lép hatályba, és a kihirdetését követő második napon hatályát veszti.

**10. §** E rendelet rendelkezéseit a hatálybalépésekor folyamatban lévő ügyekre is alkalmazni kell.

**a jegyző jogkörében eljárva Niedermüller Péter**

**dr. Nagy Erika polgármester**

**aljegyző**

**Záradék**

A rendelet kihirdetése 2023.……….…. napján a Szervezeti és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a [www.erzsebetvaros.hu](http://www.erzsebetvaros.hu/) honlap szerkesztője részére.

**a jegyző jogkörében eljárva**

**dr. Nagy Erika**

**aljegyző**

**Általános Indokolás**

A Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló önkormányzati rendelet módosításával bevezetésre kerül mind a vendéglátó teraszokkal, mind pedig a kerületünkben nagymértékben jelenlévő filmforgatásokkal összefüggő közterület-használat esetében az érintett társasházak kompenzációja, illetve ezzel párhuzamosan a vendéglátó terasszal és az ingatlan beruházásokkal összefüggő építési célú közterület-használati díjak emelésre kerülnek.

Erzsébetváros lakóitól állandó bejelentések tárgya a kerületben lévő vendéglátóhelyek, kerthelyiségek működésével, kapcsolatos panaszok. Tekintettel a probléma súlyára, valamint a lakók egészséges környezeti és pihenéshez való jogának biztosítása érdekében, a lakók érdekeit figyelembe véve a Képviselő-testület jelen rendeletet alkotta meg.

**Részletes indokolás**

1. § A gépjárművek várakozóhelyéül szolgáló közterületen, és a nem gyalogos közlekedésre szolgáló, de a gépjármű forgalomtól elzárt közterületen vendéglátó előkert, terasz kialakításának tilalmára vonatkozó rendelkezés.

2. § A vendéglátó terasz célú közterület-használatból keletkező díjból az érintett társasházak részére történő támogatás fizetésére irányuló rendelkezés.

3. § Egyes önkormányzati közfeladatok ellátására létrejött megállapodás szerinti közterület-használat díjmentességének biztosítására irányuló módosító rendelkezés.

4. § A közterület-használati engedély iránti kérelemre vonatkozó formai követelményeket határoz meg.

5. § A rendelet jelenlegi végrehajtási gyakorlatával összhangban, a közterület-használati kérelmek benyújtása megváltozott körülményeivel összefüggő módosítás, illetve a korábban meghatározott határidők megszüntetése.

6. § (1) Szabályozza, hogy vendéglátó előkert és/vagy terasz csak járdán létesíthető.

(2) A vendéglátó előkert, terasz körülhatárolásának kialakításával összefüggő módosító rendelkezés.

7. § A filmforgatási célú közterület-használatból keletkező díjból az érintett társasházak részére történő támogatás fizetésére irányuló rendelkezés.

8, § A kereskedelmi célú közterület-használati díjszabás módosításával összefüggő rendelkezés.

9-10. § Hatályba léptető és hatályvesztő rendelkezés.