**Budapest Főváros VII. kerület Erzsébetváros Önkormányzata Képviselő-testületének …/2023. (…) önkormányzati rendelete**

**az üzletek éjszakai nyitvatartási rendjéről szóló**

**25/2020. (VI.25.) önkormányzati rendelet módosításáról**

Budapest Főváros VII. Kerület Erzsébetváros Önkormányzatának Képviselő-testülete az Alaptörvény 32. cikk (2) bekezdésében meghatározott jogalkotói hatáskörében eljárva, és a kereskedelemről szóló 2005. évi CLXIV. törvény 6. § (4) bekezdés a) pontjában és 12. § (5) bekezdésében kapott felhatalmazás alapján az üzletek éjszakai nyitvatartási rendjéről szóló 25/2020. (VI.25.) önkormányzati rendelet módosításáról a következőket rendeli el:

**1. §** Az üzletek éjszakai nyitvatartási rendjéről szóló 25/2020. (VI.25.) önkormányzati rendelet (a továbbiakban: Nyitvatartási Ör.) 5. § (1) bekezdése helyébe a következő rendelkezés lép:

*„(1) Az Önkormányzat területén található, vendéglátó tevékenységet nem folytató üzletek 22 és 6 óra között nem tarthatnak nyitva kivéve, ha 22 és 6 óra között szeszesitalt nem forgalmaznak, a szeszesital forgalmazásának ezen időszakban történő tilalmáról, illetve beszüntetéséről a vásárlókat írásban, általuk jól látható helyen tájékoztatják,* *továbbá gondoskodnak az üzlet szeszes italt tartalmazó részének lezárásáról oly módon, hogy ahhoz az üzlet alkalmazottai és a vásárlók ne férjenek hozzá.”*

(2) A Nyitvatartási Ör. 5. §-a a következő (3) bekezdéssel egészül ki:

*„(3) A 24 és 6 óra közötti nyitva tartásra vonatkozóan külön engedéllyel nem rendelkező vendéglátó üzletben, vagy teraszon zártkörű rendezvény az üzlet bejelentett nyitvatartási, valamint a terasz működési idején túl nem tartható.”*

**2. §** A Nyitvatartási Ör. 6. §-a helyébe a következő rendelkezés lép:

*„****6. §*** *(1) Az e rendeletben meghatározott feltételekkel külön nyitvatartási engedély (a továbbiakban: külön nyitvatartási engedély) adható az Önkormányzat Király utca - Erzsébet körút - Rákóczi út - Károly körút által határolt területén - ide értve az Erzsébet körút mindkét oldalán elhelyezkedő épületeket - található, vendéglátó tevékenységet folytató üzletek (a továbbiakban: vendéglátó üzlet) 24 és 6 óra közötti nyitva tartásához.*

*(2) Az (1) bekezdés alapján kiadott és érvényes külön nyitvatartási engedélyek száma nem haladhatja meg egyidejűleg a kétszázat.*

*(3) Amennyiben a külön nyitvatartási engedély iránti kérelem benyújtásakor a már kiadott és érvényes engedélyek száma kétszáz, úgy a kérelmet meg kell tagadni.”*

**3. §** (1) A Nyitvatartási Ör. 7. § (1) bekezdés a) pontja helyébe a következő rendelkezés lép:

[Külön nyitvatartási engedély adható arra a vendéglátó üzletre:]

*„a) amelynek üzemeltetője – az (1a) bekezdésben meghatározott esetet kivéve – környezetvédelmi szakértői véleménnyel előzetesen igazolja, hogy a zeneszolgáltatást nyújtó hangrendszerbe – ide nem értve a külön erősítés és hangsugárzó nélküli hangszereket, tv-készüléket, laptopot – olyan hitelesített teljesítményszabályozó eszközt építtetett be, amely a szakértő által meghatározott teljesítmény feletti működést nem teszi lehetővé. A teljesítmény szabályzó eszközt (limitert) oly módon kell bekötni, hogy az előírt teljesítmény meghaladásának elérése fizikailag is lehetetlen legyen. A készülék működésének ellenőrzéséről, a beállítás szükség szerinti módosításáról a vendéglátó üzlet üzemeltetője (a továbbiakban: Kereskedő) gondoskodik;”*

(2) A Nyitvatartási Ör. 7. § (1) bekezdése a következő c) ponttal egészül ki:

[Külön nyitvatartási engedély adható arra a vendéglátó üzletre:]

*„c) amelynek üzemeltetője legkésőbb 2024. március 31. napjáig igazolja, hogy a köztisztaságot és közbiztonságot segítő közreműködése érdekében az Önkormányzattal ezen feladatok ellátására szerződéssel rendelkező civil szervezet igazolt tagja.”*

(3) A Nyitvatartási Ör. 7. §-a a következő (1a) bekezdéssel egészül ki:

*„(1a) Amennyiben a vendéglátó üzlet működésével összefüggésben a külön jogszabályban meghatározott veszélyes mértékű zaj megállapítására már sor került, úgy az (1) bekezdés a) pontjában meghatározott rendelkezés betartását – ide értve a külön nyitvatartási engedély meghosszabbítását is – a vendéglátó üzlet üzemeltetőjének igazságügyi szakértői véleménnyel kell igazolnia.”*

(4) A Nyitvatartási Ör. 7. § (2) bekezdés c) pontja helyébe a következő rendelkezés lép:

[Külön nyitvatartási engedély adható annak az (1) bekezdésben foglalt feltételeknek megfelelő vendéglátó üzlet üzemeltetőjének, aki teljes bizonyító erejű magánokiratba foglalt nyilatkozatában vállalja, hogy:]

*„c) határozottan megakadályozza, hogy az általa üzemeltetett vendéglátó üzletből a vendégek kivigyék a közterületre a szeszesitalt, és az erre, valamint a közterületen történő szeszesital fogyasztásának tilalmára vonatkozó, és az Önkormányzat által meghatározott, egységes formátumú tájékoztatót a vendéglátó üzlet bejáratánál, a kiszolgáló pult(ok)nál jól látható helyen kihelyezi, illetve weboldalán és internetes közösségi oldalán közzéteszi;”*

(5) A Nyitvatartási Ör. 7. § (2) bekezdés f) pontja helyébe a következő rendelkezés lép:

[Külön nyitvatartási engedély adható annak az (1) bekezdésben foglalt feltételeknek megfelelő vendéglátó üzlet üzemeltetőjének, aki teljes bizonyító erejű magánokiratba foglalt nyilatkozatában vállalja, hogy:]

*„f) az általa üzemeltetett vendéglátó üzlet előtt található magán- vagy önkormányzati tulajdonban lévő járdaszakaszt – az időjárás függvényében – naponta többször, magasnyomású takarítógéppel letakarítja úgy, hogy a járdaszakasz folyamatosan, de legfőképpen az üzlet zárását vagy 6 órát követően tiszta legyen, továbbá amennyiben az üzlethelyiség társasházban található, vállalja, hogy a takarítást az épülethez tartozó teljes magán- vagy önkormányzati tulajdonban lévő járdaszakaszon elvégzi;”*

(6) A Nyitvatartási Ör. 7. § (2) bekezdés i) pontja helyébe a következő rendelkezés lép:

[Külön nyitvatartási engedély adható annak az (1) bekezdésben foglalt feltételeknek megfelelő vendéglátó üzlet üzemeltetőjének, aki teljes bizonyító erejű magánokiratba foglalt nyilatkozatában vállalja, hogy:]

*„i) az üzletében beszünteti az egyszer használatos műanyagpoharakban történő kiszolgálást, és a vendégek részére kizárólag üvegpoharat, vagy a vendéglátó üzlet elnevezésével, vagy címkéjével ellátott, többször használatos, úgynevezett repoharat biztosít, és megakadályozza az azokban található folyadék vendégek részéről a közterületre történő kivitelét;”*

(7) A Nyitvatartási Ör. 7. § (2) bekezdése a következő l) ponttal egészül ki:

[Külön nyitvatartási engedély adható annak az (1) bekezdésben foglalt feltételeknek megfelelő vendéglátó üzlet üzemeltetőjének, aki teljes bizonyító erejű magánokiratba foglalt nyilatkozatában vállalja, hogy:]

*„l) a vendéglátó üzlet és az üzlet előtti közterület nyugalmának elősegítése érdekében biztonsági őrt alkalmaz,”*

**4. §** A Nyitvatartási Ör. a következő 14/A. §-sal egészül ki:

*„****14/A. §*** *A külön nyitvatartási engedélyt vissza kell vonni, ha a Kereskedő vagy az általa üzemeltetett vendéglátó üzlet az engedélyben meghatározott feltételeket egy éven belül három alkalommal megsérti, illetve a 7. § (1) bekezdés c) pontjában foglaltaknak nem tesz eleget.”*

**5. §** A Nyitvatartási Ör. 15. §-a helyébe a következő rendelkezés lép:

*„****15. §*** *A külön nyitvatartási engedélyt a hatóság – csütörtöki nappal kezdődően – hét, a külön nyitvatartási engedély szerinti egymást követő 24 és 6 óra közötti nyitvatartási napra szüneteltetheti, ha Kereskedő vagy az általa üzemeltetett vendéglátó üzlet az engedélyben meghatározott feltételeket megsérti.”*

**6. §** Ez a rendelet a kihirdetését követő napon lép hatályba, és a kihirdetését követő második napon hatályát veszti.

**7. §** E rendelet rendelkezéseit a hatálybalépésekor folyamatban lévő ügyekre is alkalmazni kell.

**a jegyző jogkörében eljárva Niedermüller Péter**

**dr. Nagy Erika polgármester**

**aljegyző**

**Záradék**

A rendelet kihirdetése 2023.……….…. napján a Szervezeti és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a [www.erzsebetvaros.hu](http://www.erzsebetvaros.hu) honlap szerkesztője részére.

**a jegyző jogkörében eljárva**

**dr. Nagy Erika**

**aljegyző**

**Általános Indokolás**

Az elmúlt évek tapasztalatait figyelembe véve az Önkormányzat szükségesnek látja az üzletek éjszakai nyitvatartási rendjéről szóló önkormányzati rendeletben meghatározott kritérium rendszer, illetve ezzel együtt a szankcionálás szigorítását is. Az újabb kötelezettségek előírásával várhatóan javul a közterületi járdaszakaszok tisztasága, továbbá a közterületeken csökken a lakók nyugalmát zavaró tevékenységek száma.

**Részletes indokolás**

1. § (1) A vendéglátó tevékenységet nem folytató üzletek 22 és 6 óra közötti nyitva tartására vonatkozó szabályok szigorítására irányuló módosító rendelkezés.

(2) A vendéglátó üzletek és a hozzájuk tartozó vendéglátó teraszok nyitva tartására vonatkozó szabályok szigorítására irányuló módosító rendelkezés.

2. § Az egyidejűleg kiadható és érvényes külön nyitvatartási engedélyek számát, illetve ezzel összefüggésben a szükséges eljárási rendet meghatározó módosító rendelkezések.

3. § A vendéglátó üzletek 24 és 6 óra közötti működésével összefüggésben az üzletben folytatott zeneszolgáltatáshoz, az üzlet előtti közterületen folytatott szeszesital fogyasztás megakadályozásához, a közterület takarításához, valamint a közterület nyugalmának biztosításához kapcsolódó feltételek szigorítását szolgáló módosító rendelkezések.

4. § A külön nyitvatartási engedély visszavonására vonatkozó különös rendelkezés.

5. § A külön nyitvatartási engedély szüneteltetésére vonatkozó korábbi rendelkezés szigorítását szolgáló módosító rendelkezés.

6-7. § Hatályba léptető és hatályvesztő rendelkezés.