**Budapest Főváros VII. kerület Erzsébetváros Önkormányzata Képviselő-testületének …/2023. (…) önkormányzati rendelete**

**a közösségi együttélés alapvető szabályairól és ezek elmulasztásának jogkövetkezményeiről szóló 2/2013. (I.25.) önkormányzati rendelet módosításáról**

Budapest Főváros VII. Kerület Erzsébetváros Önkormányzatának Képviselő-testülete az Alaptörvény 32. cikk (1) bekezdés a) pontjában és (2) bekezdésében, a Magyarország helyi önkormányzatairól szóló 2011. évi CLXXXIX. törvény 8. § (1) bekezdés b) pontjában meghatározott feladatkörében eljárva, és a 143. § (4) bekezdés d) pontjában, valamint a társasházakról szóló 2003. évi CXXXIII. törvény 67. §-ában kapott felhatalmazás alapján a közösségi együttélés alapvető szabályairól és ezek elmulasztásának jogkövetkezményeiről szóló 2/2013. (I.25.) önkormányzati rendelet módosításáról következőket rendeli el:

**1. §** A közösségi együttélés alapvető szabályairól és ezek elmulasztásának jogkövetkezményeiről szóló 2/2013. (I.25.) önkormányzati rendelet (a továbbiakban: Kesz. Ör.) következő 1/A. alcímmel egészül ki:

*„1/A. Értelmező rendelkezések*

*1/A.§*

*E rendelet alkalmazásában:*

*1. Nem lakás céljára szolgáló helyiség: az a helyiség, amely kizárólag ipari, építőipari, mezőgazdasági, vízgazdálkodási, kereskedelmi, tárolási, szolgáltatási, igazgatási, honvédelmi, rendészeti, művelődési, oktatási, kutatási, egészségügyi, szociális, jóléti és más gazdasági célra szolgál.*

*2. Nemzeti dohánybolt: nem mozgó (és részekre bontás nélkül nem is mozgatható), más üzlettől elkülönült, önálló üzlethelyiség, amelyben kizárólag dohánytermék, illetve dohányterméket kiegészítő termék, vagy jogszabály által meghatározott termék forgalmazható, és amely üzlethelyiség külső felületére tekintve dohánytermék nem látható, csak az üzlethelyiségbe belépve.*

*3. Rendezvény: a zenés, táncos rendezvények működésének biztonságosabbá tételéről szóló 23/2011. (III. 8.) Korm. rendelet hatálya alá nem tartozó, üzletnek nem minősülő, nem lakás céljára szolgáló helyiségben tartott,*

*a) nyilvánosan meghirdetett, vagy*

*b) nem nyilvánosan meghirdetett, kizárólag zárt vendégkör részére rendezvényszervező vagy a nem lakás céljára szolgáló helyiség tulajdonosa vagy bérlője által szervezett, vagy*

*c) előre meghatározott alkalomból és időben tartott, vagy*

*d) hetente több alkalommal megtartott esemény, ahol kiskereskedelmi, vendéglátó tevékenységet nem folytatnak, a résztvevők, ott tartózkodók a nem lakás céljára szolgáló helyiségben szeszes italt fogyasztanak, a szórakoztatásukra zeneszolgáltatást nyújtanak, műsoros előadást, táncot rendeznek, szexuális, vagy erotikus tevékenységre irányuló szolgáltatást folytatnak (legénybúcsú, céges buli stb.)."*

**2.§** A Kesz. Ör. 5. § (1) bekezdése helyébe a következő rendelkezés lép:

„5. § [ Erzsébetváros Önkormányzata jelképeinek jogosulatlan használata]

*(1) A közösségi együttélés alapvető szabályaival ellentétes magatartást valósít meg, aki az önkormányzat jelképei használatának szabályozásáról szóló 21/2013. (IV.30.) önkormányzati rendeletben foglaltakat megszegi.”*

**3. §** A Kesz. Ör. 6. §-a a következő (8)-(10) bekezdéssel egészül ki:

*„(8) A közösségi együttélés alapvető szabályaival ellentétes magatartást valósít meg*

1. *aki az Önkormányzat közigazgatási területén, a közterületeken lévő gyalogutakon – ide értve a gépjármű közlekedés céljára nem szolgáló tereket és parkokat is – elektromos vagy más gépi meghajtású közlekedési-, sport-, szabadidős vagy turisztikai eszközzel (pl. segway, elektromos kerékpár, elektromos roller, hoverboard, elektromos gördeszka stb.), illetve meghajtásának módjától függetlenül személyszállítási szolgáltatást végző három- vagy több kerekű eszközzel (pl. riksa, stb.) közlekedik,*
2. *aki a fenti területen az a) pontban meghatározott eszközökkel nem azokról leszállva és azokat gyalogosan tolva vagy kézben tartva halad, valamint*
3. *az a fenti eszközöket az Önkormányzat közigazgatási területén üzlethelyiséggel, vagy rendszeres tárolási, kölcsönzési ponttal rendelkező kölcsönző/bérbeadó természetes-, vagy jogi személy, jogi személyiséggel nem rendelkező szervezet, aki/amely az eszköz használóit nem tájékoztatja a tilalommal érintett területekről, illetve az üzlethelyiség esetében a tájékoztatást az üzlethelyiségben a vevők/bérlők által jól látható helyen nem függeszti ki.*

*(9) A (8) bekezdésben meghatározott jogellenes cselekmény esetében a jármű használójának és tulajdonosának egyetemleges felelőssége megállapítható.*

*(10) A közösségi együttélés alapvető szabályaival ellentétes magatartást valósít meg a nemzeti dohánybolt üzemeltetője, aki az Önkormányzat tulajdonában lévő közterületen szeszesital-fogyasztás tilalmára vonatkoztató tájékoztatót a dohánybolt bejáratánál, valamint a dohánybolton belül jól látható módon magyarul és angol nyelven nem helyezi ki.”*

**4. §** A Kesz. Ör. 11/D. §-a helyébe a következő rendelkezés lép:

„11/D. § [ A lakhatás nyugalmát, lakóépület rendjét zavaró magatartások]

*(1) A közösségi együttélés alapvető szabályaival ellentétes magatartást valósít meg, aki többlakásos lakóépületben az Önkormányzat tulajdonában álló bérlakást rendeltetésellenesen használja.*

*(2) A közösségi együttélés alapvető szabályaival ellentétes magatartást valósít meg, aki többlakásos lakóépületben nem tartja be a társasház közössége által a szervezeti-működési szabályzat (a továbbiakban: SzMSz) mellékleteként elfogadott házirend (a továbbiakban: házirend), a lakóépület közös használatában lévő területére, épületrészére vonatkozó előírásait. Az SzMSz, vagy a házirend nem lehet a társasházakról szóló 2003. évi CXXXIII. törvénnyel (a továbbiakban: Tht.) ellentétes.*

*(3) A közösségi együttélés alapvető szabályaival ellentétes magatartást valósít meg az a természetes személy, aki többlakásos lakóépületben a közös használatban lévő területen, épületrészen - ha az SzMSz vagy a házirend eltérően nem rendelkezik - nem az épületrész rendeltetésének megfelelően viselkedik, ott egyedül vagy mással indokolatlanul és másokat zavaró módon, huzamosabb ideig tartózkodik.*

*(4) A közösségi együttélés alapvető szabályaival ellentétes magatartást valósít meg a nemzeti dohánybolt üzemeltetője, ha szeszes italt a társasházi közgyűlés hozzájáruló határozata (a továbbiakban: hozzájáruló határozat) nélkül forgalmaz.*

*(5) A (4) bekezdésben meghatározott hozzájáruló határozatot az új jogosultnak kell beszereznie jogutódlás - a kereskedelmi tevékenység végzőjének személyében történő változás – esetén.*

*(6) A közösségi együttélés alapvető szabályaival ellentétes magatartást valósít meg, aki nem lakás céljára szolgáló helyiséget, a nem lakás céljára szolgáló helyiséget közvetlenül magában foglaló társasház, és az amellett álló, de attól szerkezetileg független, önálló épületszerkezettel határolt, az utcafronton balról és jobbról határos első lakóépületek, és annak szélességével szemközti, 15 méteres távolságon belül lévő társasházak valamennyi közgyűlése hozzájáruló határozata nélkül rendezvény tartására használ, vagy hasznosít, illetve a nem lakás céljára szolgáló helyiség használatának, hasznosításának módját rendezvény tartása céljára változtatja meg – kivéve, ha a nem lakás céljára szolgáló helyiséget közvetlenül magába foglaló társasház SzMSz-e ettől eltérően nem rendelkezik a Tht. 17. § (1) bekezdés b) pontjában foglaltak alapján, amennyiben szexuális, vagy erotikus szolgáltatásra irányuló tevékenységet kívánnak folytatni a nem lakás céljára szolgáló helyiségben - .*

*(7) A (6) bekezdésben meghatározott hozzájáruló határozat birtokában a nem lakás céljára szolgáló helyiségben rendezvényt akkor lehet tartani - 6 és 22 óra között -, ha a nem lakás céljára szolgáló helyiség nevelési-oktatási, gyermek- és ifjúságvédelmi intézmény, valamint templom és vallásgyakorlásra rendelt más hely bármely bejáratától számított 200 méteres közúti (közterületi) távolságon kívül található."*

**5. §** Ez a rendelet a kihirdetését követő napon lép hatályba, és a kihirdetését követő második napon hatályát veszti.

**6. §** E rendelet rendelkezéseit a hatálybalépésekor folyamatban lévő ügyekre is alkalmazni kell.

**a jegyző jogkörében eljárva Niedermüller Péter**

**dr. Nagy Erika polgármester**

**aljegyző**

**Záradék**

A rendelet kihirdetése 2023.……….…. napján a Szervezeti és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a [www.erzsebetvaros.hu](http://www.erzsebetvaros.hu/) honlap szerkesztője részére.

**a jegyző jogkörében eljárva**

**dr. Nagy Erika**

**aljegyző**

**Általános indokolás**

Elsősorban a fennálló balesetveszély miatt a közösségi együttélés alapvető szabályairól és ezek elmulasztásának jogkövetkezményeiről szóló önkormányzati rendelet módosításával az elektromos közlekedési eszközökkel a járdán történő közlekedés a továbbiakban a közösségi együttélés alapvető szabályaival ellentétes magatartásnak minősülne.

A többlakásos lakóépületekben, társasházakban lakók közötti békés egymás mellett élés, és a rövidtávú szálláshely-kiadással foglalkozó személyek, gazdálkodó szervezetek és a tevékenységükkel érintett lakók közti harmonikus viszony megteremtése céljából szükségessé vált új részletszabályok megalkotása a társasházak közös használatban lévő épületrészei vonatkozásában.

Számos lakó nyugalmát zavarják a kerületben az éjszaka (22 óra után) is nyitva tartó nemzeti dohányboltok, mivel egyesek az üzletben megvásárolt szeszesitalt az üzlet előtti közterületen hangoskodva fogyasztják el. Természetesen a közterület-felügyelők és a rendőrök megteszik a szükséges intézkedéseket a szabálysértést elkövetőkkel szemben. A jegyző nem minősül kereskedelmi hatóságnak a dohánybolt tekintetében, nincs lehetősége kereskedelmi hatóságként a dohánybolt ellenőrzésére vagy - szükség esetén - a szankcionálására, azonban a társasházakról szóló 2003. évi CXXXIV. Törvény (a továbbiakban: Tht.) 17. § (3) bekezdése felhatalmazást ad - városképi vagy kereskedelmi szempontok alapján - az építésügyi, illetve a kereskedelmi jogszabályokkal összhangban - a nem lakás céljára szolgáló helyiség használatának, hasznosításának, illetve ezek megváltoztatásának módjának, feltételeinek meghatározására az önkormányzat képviselő-testületének rendeletalkotás útján. A Rendelet módosítása értelmében a dohányboltok szeszes italt csak a társasházi közgyűlés hozzájáruló határozatának beszerzése után forgalmazhatnak, ha a dohánybolt üzemeltetője a társasházi közgyűlés hozzájáruló nyilatkozatával nem rendelkezik és szeszes italt forgalmaz, azzal a közösségi együttélés alapvető szabályaival ellentétes magatartást valósít meg, ami közigazgatási bírság kiszabását teszi lehetővé, ugyanakkor fontos megemlíteni, hogy a szabályozás elsősorban preventív jellegű, a már működő dohányboltokkal szemben visszamenőlegesen nem alkalmazható a szankció, csak a rendelet hatályba lépését követően megnyíló dohányboltok üzemeltetőivel szemben érvényesíthető. A dohányboltok a fiatalkorúak dohányzásának visszaszorításáról és a dohánytermékek kiskereskedelméről szóló 2012. évi CXXXIV. törvény értelmében koncessziós szerződés alapján végezhetnek dohány kiskereskedelmi tevékenységet. A koncessziós szerződés lejártát követően a koncessziót ismét meg kell pályázni. A nyertes pályázók által társasházban található nem lakás céljára szolgáló helyiségben megnyitott dohánybolt esetében szintén alkalmazható a rendeletben foglalt szankció.

A preventív jellegű szabályozás miatt szükségessé vált a közterületi alkoholfogyasztás, hangoskodás visszaszorítása érdekében újabb részletszabályokat megállapítani a dohányboltok üzemeltetői vonatkozásában.

Erzsébetváros Önkormányzata kiemelt célkitűzése, hogy a kerület építészeti örökségét, történelmi hagyományait megőrizve egy kulturális negyedet alakítson ki, amely koncepcióba a lakosság éjszakai nyugalmát sokszor zavaró, a hatályos kereskedelmi jogszabályok (kereskedelemről szóló 2005. évi CLXIV. törvény, kereskedelmi tevékenységek végzésének feltételeiről szóló 210/2009. (IX. 29.) Korm. rendelet) hatálya alá nem tartozó, a jegyző, mint kereskedelmi hatóság által szükség esetén nem szankcionálható rendezvények (legénybúcsúk, céges bulik stb.) céljára bérbe adott, vagy hasznosított nem lakás céljára szolgáló helyiségek nem illeszkednek, így ezt a Tht. 17. § (3) bekezdésében foglalt felhatalmazás alapján célszerű korlátozni a Képviselő-testületnek.

**Részletes indokolás**

**1. §** Az önkormányzat jelképei használatáról szóló helyi szabályozás megváltozásával összefüggő jogharmonizációs módosítás.

**2. §** Az elektromobilitási eszközök járdán és gyalogúton való közlekedésének megtiltására, illetve a tiltást megszegőkkel szembeni jogkövetkezmény megállapítására, továbbá a nemzeti dohányboltok üzemeltetői vonatkozásában az Önkormányzat tulajdonában lévő közterületen szeszesital-fogyasztás tilalmára vonatkoztató tájékoztató kihelyezésének elmulasztásával szembeni jogkövetkezmény megállapítására vonatkozó rendelkezés.

**3. §** A közösségi együttélés alapvető szabályaival ellentétes, a lakhatás nyugalmával, lakóépület rendjével kapcsolatos magatartásformák bővítése.

**4. §** Értelmező rendelkezést tartalmaz.

**5-6. §** Hatályba léptető és hatályvesztő rendelkezés.